text: 9. april markeres i Sønderjylland
  09 april 2013 kl. 04.42
  I dag er det 73 år siden, at tyskerne besatte Danmark den 9. april 1940. Det markeres en række steder i Sønderjylland, hvor danske soldater faldt i kamp, da tyskerne rykkede ind over grænsen i de tidlige morgentimer.
  I Søgårdlejren ved Aabenraa blev der tirsdag morgen holdt mindehøjtidelighed med flaghejsning og kransenedlæggelse ved mindetavlerne for de faldne soldater.
  Herefter gennemføres kransenedlæggelse ved stederne, hvor kampene faldt sted. Hokkerup, Lundtoft, Sdr. Hostrup og Bjergskov.
  Rundturen blev afsluttet med kransenedlæggelse ved obelisken foran Søgårdlejren. Obelisken er rejst af de Samvirkende Danske Forsvarsbroderselskaber til minde om de Danske soldaters heltemodige kamp den 9. april 1940.
  Kort efter kl. 04 den 9. april 1940 overskred tyskerne grænsen og kl. 04.25 havde styrken forladt Søgård på vej til de planlagte stillinger. Soldaterne havde af politiske årsager ikke forberedt deres stillinger eller forberedt hindringer. Soldaterne måtte derfor søge dækning bag naturlige volde og hække samt hastigt etablere hindringer ved hjælp af landbrugsredskaber o.l. 
  Første træfning skete kl. 04.50 ved Lundtoftbjerg på Flensborgvej.
  Søgårdstyrkens kamp kostede i alt syv soldater livet og 15 blev såret.
  
  Kransenedlægning i Haderslev
  I Haderslev var der tirsdag morgen kransenedlægning ved mindepladen på kasernens sydmur og ved mindesmærket ved Hertug Hans kirke. Endvidere afholdes der mindeandagt i Hertug Hans kirke efter march gennem byen til Hertug Hans kirke med Slesvigske Musikkorps, samt to fanekommandoer bestående af soldater fra Hovedkvartersbataljonen på kasernen, Fighter Wing Skrydstrup, faneborg fra soldaterforeningerne og endelig nogle af veteranerne fra 9. april 1940.
  På TV SYD mindes den 9. april på vores døgnkanal med tema-udsendelser om 9. april fra kl. 16 til kl. 21
  